Okresná prokuratúra Michalovce 
Nám. Slobody 3, 071 01 Michalovce 1 	

Sp. zn. : 1 Pv 799/07/8807	Michalovce, 21.11.2012
EEČ : 2-66-129-2012

U Z N E S E N I E

Trestná vec:	obvinený XXXXX 
Prečin:	Usmrtenie podľa § 149 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Michalovce
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
pre  prečin usmrtenia podľa § 149 odsek 1,2 písmeno a) Trestného zákona, ktorého sa dopustil na tom skutkovom základe, že dňa 14. 07. 2007 v čase okolo 02,15 hodiny riadil v Michalovciach, po Sobraneckej ceste I/50 motocykel značky Moto Guzzi California 1100I, evidenčného čísla 1227 WP 93, kde pri prechádzaní ľavotočivej zákruty na križovatke Sobraneckej  cesty s ulicou Kapušianskou, neprispôsobil rýchlosť motocykla svojím schopnostiam, vlastnostiam vozidla a nákladu, poveternostným podmienkam a ďalším okolnostiam, ktoré mohol predvídať, v dôsledku čoho dostal na vlhkej vozovke šmyk, spadol a narazil do obrubníkov, pričom pri páde utrpela za ním sediaca spolujazdkyňa XXXXX narodená XXXXX bytom Trebišov, ulica XXXXX zranenia   nezlučiteľné  so  životom,  ktorým   po  prevoze   do  nemocnice podľahla,  
lebo je trestné stíhanie neprípustné podľa § 9 odsek 1 písmeno g
Odôvodnenie:
Vyšetrovateľ Policajného zboru, Úradu justičnej a kriminálnej polície Michalovce uznesením spisovej značky ORP-594/OVK-MI-2007 zo 14. 07. 2007 začal a súčasne  vzniesol obvinenie  XXXXX XXXXX  pre  prečin usmrtenia podľa § 149 odsek 1,2 písmeno a) Trestného zákona na  tom  skutkovom  základe, ako je vyššie uvedené. 
Uznesením spisovej značky ORP-594/OVK-MI-2007 z 28. 04. 2008 vyšetrovateľ Policajného zboru  trestné stíhanie proti obvinenému XXXXX XXXXX podľa  §  228 odsek 2 písmeno a) Trestného poriadku  prerušil pre  jeho neprítomnosť.
 Generálna prokuratúra Slovenskej republiky  v Bratislave v súlade s návrhom Okresnej prokurátorky v Michalovciach požiadala o prevzatie trestného stíhania príslušné kompetentné orgány Francúzskej republiky,  na základe čoho bolo vykonané trestné konanie proti obvinenému na území Francúzskej republiky.
XXXXX prvého stupňa v Bobigny číslo 0924081970 z 02. 09. 2010, ktorý nadobudol právoplatnosť dňa  23. 09. 2010,  bol obvinený XXXXX vyhlásený za nevinného a bol zbavený obvinení z trestného činu kvalifikovaného ako neúmyselné zabitie vodičom pozemného motorového vozidla.  
Z odôvodnenia predmetného rozsudku vyplýva, že formálny dôkaz toho, že obvinený porušil akúkoľvek povinnosť dodržiavať bezpečnosť a opatrnosť nebol predložený. 
Podľa článku 54 Konvencie o implementácii schengenských dohovorov zo 14.6.1985 uverejnenej v Úradnom vestníku Európskych spoločenstiev,  ktorým sa aplikuje medzinárodná zásada  „ne bis in idem“,  osoba nad ktorou bolo vynesené právoplatné rozhodnutie jednou zo zmluvných strán nemôže byť trestne stíhaná druhou zmluvnou stranou za ten istý skutok, pokiaľ trest bol vykonaný alebo sa vykonáva. 
Ako vyplýva z rozhodnutia Súdneho dvora Európskej únie vo veci C-150/05-Leon von Straaten, zásada „ne bis in idem“ uvedená v článku 54   Dohovoru sa uplatňuje aj na  rozhodnutie súdneho orgánu členského štátu, ktorý je zmluvnou stranou,  ktorým je obvinený právoplatne oslobodený spod obžaloby pre nedostatok dôkazov.
Citovaný Dohovor sa vzťahuje na Slovenskú republiku od 01. 05. 2004 a na Francúzku republiku od 19. 06. 1990.  
Vo vzťahu k vyššie uvedenému rozsudku súdu v Bobigny teda existuje pre slovenské justičné orgány prekážka právoplatne rozhodnutej veci (res iudicata) vyplývajúca z článku 54 Dohovoru podpísaného 19. júna 1990 v Schengene, ktorým sa vykonáva Schengenská dohoda zo 14. júna 1985, o postupnom zrušení kontrol na spoločných  hraniciach. 
Podľa § 215 odsek 1 písmeno d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku
Podľa  § 9 odsek 1 písmeno g) Tr. poriadku trestné stíhanie nemožno začať, a ak bolo začaté nemožno v ňom pokračovať a musí byť zastavené, ak tak ustanovuje medzinárodná zmluva.
 Vzhľadom na vyššie uvedené bolo potrebné zo zákonných dôvodov rozhodnúť tak, ako je to uvedené vo výrokovej časti uznesenia.
Týmto rozhodnutím nie sú dotknuté práva poškodených uplatniť si nárok na náhradu škody v občianskom súdnom konaní.   

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ivan Tvarožek
prokurátor